Aalborg Pirates var klare underdogs mod tjekkiske Sparta Prag i Champions Hockey League, men efter et flot comeback tog det nordjyske hold sejren.

Aalborg Pirates viste fredag aften, at de har international klasse. For selvom modstanderen var mægtige Sparta Prag, så tog det nordjyske mandskab alligevel fra Tjekkiet med tre point efter en spinkel 3-2-sejr. Det var på forhånd ellers ventet, at Aalborg Pirates ville få sin sag for, når de mødte tjekkiske Sparta Prag i Europas fornemmeste turnering Champions Hockey League. De forsvarende danske DM-vindere havde dog ikke tænkt sig at give op uden kamp. I begyndelsen af kampen viste Aalborg-holdet da også gode takter. Alligevel var det tjekkerne, som bragte sig foran 1-0. I anden periode kom udligningen så. Først kanonerede Emil Marcussen pucken på overliggeren, inden en årvågen Oliver Anker samlede returbolden op og satte pucken i nettet. Pirates nåede næsten ikke at få armene ned, før tjekkerne slog tilbage. Knap et minut senere blev målvogter George Sørensen nemlig passeret for anden gang, og så var Aalborg-holdet atter på hælene. Comeback-tid I slutningen af anden periode kom Pirates igen på omgangshøjde med Sparta Prag. Nikolaj Carstensen tog chancen fra distancen, hvilket bar frugt, og så var stillingen 2-2. Der var derfor lagt op til en spændende tredje periode. Otte minutter før tid kom forløsningen for Aalborg Pirates. En vaks Jeppe Jul Korsgaard stod på det rette sted og kunne derfor prikke pucken i nettet. Herefter formåede cheftræner Garth Murrays tropper at holde tjekkerne væk fra de helt store chancer og dermed var overraskelsen en realitet. Sejren giver Aalborg Pirates tre point. Udover Sparta Prag er holdet i pulje med finske Jukurit og svenske Lulea. Næste gang Pirates skal i ilden i Champions League, står de overfor finske Jukurit. Kampen spilles søndag klokken 18 på det finske holds hjemmebane. Scoringer i Sparta Prague - Aalborg Pirates 06:15 1-0 Michal Řepík 25:19 1-1 Oliver Anker 26:16 2-1 Michal Řepík 34:09 2-2 Nikolaj Carstensen 51:56 2-3 Jeppe Jul Korsgaard